晁补之
送吕承奉至山从吕龙图晋伯辟秦州机宜
去日剧奔骥，新交非曩图。
怜君事业长，蔚若颐生须。
表东海者谁，君世有显儒。
端委论百揆，鞭弭雄千夫。
二陈诗礼伯，八荀纨绮雏。
尝闻达大家，可以济八区。
功名望圣世，忠孝自吾徒。
我昔拜秦州，词林炳于菟。
见谓可与言，锄荒而破觚。
刳中不宿秽，味道因有腴。
斯文望若人，颠沛一手扶。
白头远绥边，狐兔安足驱。
汲黯在朝廷，永绝淮南觎。
平叔不斗羌，事正今日须。
今君撰杖屦，还向府中趍。
问讯不弃捐，寄声亦疏迂。
何当质疑义，卖剑老樵苏。